Хафез
Ако се върне любовта весден отново…

Превод от персийски (фарси): Йордан Милев, 1969

chitanka.info

Ако се върне любовта весден отново,

ще се почувствам като бог роден отново!

Аз вярвам в моите сълзи, които капят,

че ще ме види радостта блажен отново!

И прах пред нейните нозе, ако не стана,

за друго — за какво ще съм решен отново!

Като корона този прах ще ме покрие.

Ще бъда цар, но ако тя е с мен отново!

Връз покривите на деня аз пак ще свиря,

но ако тя ме приюти смутен отново!

След нея ще вървя. И вест от нас щом няма —

със вятъра ще ви съобщя, свестен отново!

О, този сън и този чанг й пречат много

да ме дочуе и спаси отново.

Хафез, лицето й блести като луната.

Аз вярвам: ще ме вземе тя във плен отново.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.